12.4.2022.
LV
Eiropas Savienības Oficiālais Vēstnesis
L 114/51
(15)
Komisija 2022. gada 1. aprīlī atzīmēja, ka FATA nav norādījusi savu nodomu izmantot savas tiesības uz aizstāvību, kuras paredzētas Regulā (EK) Nr. 2111/2005, kā tika prasīts Komisijas vēstulē, kas FATA tika nosūtīta 2022. gada 21. martā,.
(16)
ES Aviācijas drošības komiteja 2022. gada 5. aprīlī tikās, lai apspriestu situāciju saistībā ar FATA sertificēto gaisa pārvadātāju drošuma rādītājiem, kā arī FATA spēju nodrošināt atbilstību starptautiskajiem aviācijas drošuma standartiem.
ES Aviācijas drošības komiteja norādīja uz Čikāgas konvencijas pārkāpumiem, kas minēti 6. un 7. apsvērumā, kā arī uz piemērojamo starptautisko civilās aviācijas drošuma standartu pārkāpumiem, kas minēti 10. apsvērumā.
Tā arī norādīja uz nevēlēšanos sadarboties ar Komisiju un ES dalībvalstīm jautājumā par FATA un tās sertificēto gaisa pārvadātāju spēju nodrošināt gaisa pārvadātāju flotes, tostarp 4. un 5. apsvērumā minēto gaisa kuģu, lidojumderīguma uzturēšanu un darbības drošumu.
(17)
Tika arī apsvērta to ierobežojošo pasākumu turpmākā ietekme, kuri izriet no Padomes Regulas (ES) 2022/328 (5), ar ko groza Regulu (ES) Nr. 833/2014, un jo īpaši īstermiņa ietekme uz darbību, ko rada tikai ierobežota piekļuve navigācijas datubāzu atjauninājumiem un brīdinājuma sistēmu par bīstamu tuvošanos zemei datubāzēm, tādējādi nopietni pasliktinot FATA sertificētu gaisa pārvadātāju ekspluatēto gaisa kuģu drošas navigācijas spējas.
(18)
Tika ņemts vērā, ka piemērojamo ierobežojošo pasākumu rezultātā FATA sertificēto gaisa pārvadātāju tehnoloģiskais un tehniskais atbalsts ir kļuvis ierobežots.
Turklāt šāda tehnoloģiskā un tehniskā atbalsta trūkums apvienojumā ar pastiprinātām uzraudzības darbībām, kas izriet no ievērojama skaita jaunu gaisa kuģu iekļaušanas Krievijas reģistrā, palielinās FATA darba slodzi un vajadzību pēc speciālām zināšanām, kas, visticamāk, nebūs uzreiz sasniedzama, ņemot vērā, no vienas puses, 83.a panta nolīguma nosacījumus, saskaņā ar kuriem šāda darbība līdz šim ir veikta Krievijā, un, no otras puses, piemērojamo ierobežojošo pasākumu sekas.
(19)
Ņemot vērā iepriekš minētos pārkāpumus un nevēlēšanos sadarboties ar Komisiju un ES dalībvalstīm, risinot konkrētos jautājumus un bažas, ko Komisija pauda savā 2022. gada 21. marta vēstulē, Komisija un ES Aviācijas drošības komiteja saskaņā ar Regulas (EK) Nr. 2111/2005 pielikumā noteiktajiem kopējiem kritērijiem, tostarp jo īpaši trešo kritēriju, secināja, ka nav pierādījumu, ka FATA spētu pildīt savus pienākumus saskaņā ar Čikāgas konvenciju un tās pielikumos iekļautajiem standartiem attiecībā uz 4. un 5. apsvērumā minētajiem FATA sertificēto gaisa pārvadātāju ekspluatētajiem gaisa kuģiem.
(20)
Turklāt saskaņā ar Regulas (EK) Nr. 2111/2005 pielikumā noteiktajiem kopējiem kritērijiem, un jo īpaši ar pirmo kritēriju, FATA sertificētie gaisa pārvadātāji, kas ekspluatējuši vienu vai vairākus no 4. un 5. apsvērumā minētajiem gaisa kuģiem, ir pierādījuši nopietnus drošuma trūkumus, ļaujot veikt lidojumus, pārkāpjot attiecīgos starptautiskos drošuma standartus, kas piemērojami komerciāliem gaisa pārvadājumiem.
(21)
Saskaņā ar Regulas (EK) Nr. 2111/2005 pielikumā noteiktajiem kopējiem kritērijiem Komisija uzskata, ka būtu jāgroza darbības aizliegumam Savienībā pakļauto gaisa pārvadātāju saraksts, Regulas (EK) Nr. 474/2006 A pielikumā ietverot visus Krievijā sertificētos gaisa pārvadātājus, kas ekspluatē 4. un 5. apsvērumā minētos gaisa kuģus.
(22)
Nosakot par prioritāti visu FATA sertificēto gaisa pārvadātāju perona pārbaudes saskaņā ar Komisijas Regulu (ES) Nr.
965/2012 (6), dalībvalstīm būtu jāturpina pārbaudīt šo gaisa pārvadātāju faktisko atbilstību attiecīgajiem starptautiskajiem drošuma standartiem.
(5) Padomes Regula (ES) 2022/328 (2022. gada 25. februāris), ar kuru groza Regulu (ES) Nr. 833/2014 par ierobežojošiem pasākumiem saistībā ar Krievijas darbībām, kas destabilizē situāciju Ukrainā (OV L 49, 25.2.2022., 1. lpp.).
(6) Komisijas Regula (ES) Nr.
965/2012 (2012. gada 5. oktobris), ar ko nosaka tehniskās prasības un administratīvās procedūras saistībā ar gaisa kuģu ekspluatāciju atbilstīgi Eiropas Parlamenta un Padomes Regulai (EK) Nr. 216/2008 (OV L 296, 25.10.2012., 1. lpp.).